**Sveučilište u Mostaru** (*lat. Universitas studiorum Mostariensis*) u Bosni i Hercegovini jedino je sveučilište izvan Hrvatske na kojem se nastava odvija na hrvatskom jeziku. Osnovano je 1977. godine kao Univerzitet Džemal Bijedić, iz koga se izdvojilo za vrijeme rata u BiH, te uzurpiralo imovinu na prostoru pod kontrolom HVO-a. Njene članice su deset fakulteta, jedna umjetnička akademija, šest instituta, Studentski centar, Sveučilišna knjižnica i Studentski zbor.

Povijest
--------

Sveučilište u Mostaru ima dugu prošlost. Njegova je prethodnica, franjevačka teologija, prva visoka škola u Mostaru i Hercegovini, utemeljena 1895. godine. Sredinom 20. stoljeća u Mostaru je osnovana *Viša pedagoška škola*, a potom i *Visoka tehnička škola strojarske struke*. On su bile zametci današnjega sveučilišta. 

Mostar je 1977. postao samostalno visokoučilišno središte s više fakulteta i viših škola odvajajući se od Univerziteta u Sarajevu i osnivajući Sveučilište "Džemal Bijedić". 
Usprkos značajnim razaranjima sveučilišnih objekata i općoj pogibelji za studente i nastavnike, Sveučilište nije prekidalo svoje aktivnosti tijekom čitavoga rata (1992.–1995.). 
Sredinom devedesetih dolazi do otvaranja novih fakulteta i znanstveno-istraživačkih instituta.

Implementacija Bolonskog procesa
--------------------------------

Od akademske 2005./2006. godine nastava se na Sveučilištu izvodi po nastavnim planovima i programima usuglašenim s odredbama Bolonjske deklaracije. 

Sredinom 2003. godine Sveučilište u Mostaru je kao prvo sveučilište iz BiH apliciralo za sudjelovanje u programu institucionalne evaluacije Europske asocijacije sveučilišta *(EUA -Institutional Evaluation Programme)*. Uspješan završetak institucionalne evaluacije u rujnu 2004. nedvojbeno predstavlja značajnu referencu i iskorak za Sveučilište u Mostaru na putu ka potpunom uključivanju u **Europski prostor visokog obrazovanja** (EHEA).

Fakulteti
---------

Najmlađe ustrojbene jedinice Sveučilišta su Filozofski fakultet i Fakultet prirodoslovno-matematičkih i odgojnih znanosti koji su nakon transformacije Pedagoškog fakulteta počeli sa radom u akademskoj godini 2005./2006. 

U sastavu Sveučilišta u Mostaru djeluju:

1. Agronomski fakultet
2. Ekonomski fakultet
3. Pravni fakultet
4. Filozofski fakultet
5. Fakultet prirodoslovno-matematičkih i odgojnih znanosti
6. Fakultet strojarstva i računarstva
7. Građevinski fakultet
8. Medicinski fakultet
9. Fakultet zdravstvenih studija
10. Farmaceutski fakultet
11. Akademija likovnih umjetnosti

Svi fakulteti imaju svoje sjedište u Mostaru, izuzevši Akademije likovnih umjetnosti, čije je sjedište u Širokom Brijegu.

Dio fakulteta imaju svoje odjele u Srednjoj Bosni i Bosanskoj Posavini, gdje se održava jedan dio nastave.

Instituti
---------

U sklopu Sveučilišta djeluju slijedeći znanstvenoistraživački instituti:

1. Ekonomski institut
2. Institut za građevinarstvo
3. Institut za strojarstvo
4. Institut za hrvatski jezik, književnost i povijest
5. Pravni institut
6. Institut za latinitet

Hrvatsko sveučilište u Bosni i Hercegovini
------------------------------------------

Sveučilište u Mostaru je sveučilište u Bosni i Hercegovini na kojem je u službenoj uporabi hrvatski jezik. Istodobno, ono je **otvoreno za sve studente i profesore bez obzira na njihovu nacionalnu, vjersku, rasnu i spolnu pripadnost** sukladno temeljnim vrijednostima akademskog duha humanizma, multikulturalnosti, znanstvene istine, solidarnosti i dijaloga koje promiču sveučilišta kao izvorišta znanosti i visokoga školstva. 
Sveučilište u Mostaru ima tjesnu suradnju s Univerzitetom u Sarajevu, Sveučilištem u Zagrebu, Splitu, te Rijeci.

Uprava Sveučilišta
------------------

### Rektor i rektorat

Rektorat se nalazi u središtu Mostara na adresi *Trg Hrvatskih Velikana 1*.

* Rektor: prof. dr. sc. Vlado Majstorović
* Tajnik: mr. sc. Marinko Jurilj

### Prorektori

* Prof. dr. sc. Pero Marijanović
* Prof. dr. sc. Drazena Tomić

### Pomoćnici rektora

* Prof. dr. sc. Vojo Višekruna
* Prof. dr. sc. Zoran Tomić

Studentski zbor
---------------

**Studentski zbor Sveučilišta u Mostaru** je najviše predstavničko tijelo studenata. Studentski izbori se provode svake godine, kada studenti biraju svog predstavnika u Fakultetsko vijeće. Predstavnici svih godina jednog fakulteta biraju predsjednika i dopredsjednika podružnice Studentskog zbora tog fakulteta koji predstavljaju fakultet u Predsjedništvu Studentskog zbora Sveučilišta u Mostaru. 

Predsjedništvo Studentskog zbora Sveučilišta bira predsjednika i zamjenika predsjednika, kao i glavnog tajnika. Predsjednik i zamjenik predsjednika Studentskog zbora su članovi Senata Sveučilišta gdje zastupaju interese studenata Sveučilišta.

Poveznice
---------

* Lista univerziteta u Bosni i Hercegovini
* Univerzitet u Sarajevu
* Sveučilište u Zagrebu
* Sveučilište u Splitu

Vanjske veze
------------

* Sveučilište u Mostaru - *službene stranice*
* Arhivirano 2010-01-10 na Wayback Machine-u Studentski zbor Sveučilišta u Mostaru